Venstres Mads Duedahl har store drømme om at vippe Ulla Astman af tronen som formand for Region Nordjylland.

Venstres udfordrer til Ulla Astman som formand for Region Nordjylland hedder denne gang Mads Duedahl. Den nuværende rådmand i Aalborg Kommune satser stort og håber at skifte rådmandsstillingen ud med en stilling som regionsrådsformand. Et stort sats, hvis man kigger på valgresultaterne for de seneste regionsrådsvalg - men ikke desto mindre et sats som den unge politiker tror på. - Forhåbningen er, at vi får et nyt flertal i Nordjylland, så vi kan sætte en ny retning for vores sundhedsvæsen. Min krop sitrer Inden valget ringes af klokken 20, er Mads Duedahl nervøs og spændt. Meget spændt. - Man har lyst til at sige, at man har sommerfugle i maven, men det kan slet ikke beskrive det her. Min krop sitrer, for det er jo en spændende dag. Det er svært at vurdere, hvordan det kommer til at gå, men jeg har et stort håb om, at det kan lade sig gøre i aften, lyder det fra Venstres spidskandidat. Lader op til lang aften med film på sofaen Inden stemmeoptællingen går i gang i de nordjyske kommuner klokken 20, lader Mads Duedahl op til en lang aften - og muligvis også nat - med en god film på sofaen. - Noget af det, jeg har lært af at være i politik i efterhånden mange år er, at man må ikke bruge alle sine kræfter først på valgdagen. Man skal gemme dem til om aftenen, fordi det kan gå hen og blive en nattegyser. Så jeg lå lige på sofaen og så en god film, og så kom I her og ville høre lidt. Men det er vigtigt for mig lige at få ladet op, så jeg er klar til hele dagen. Inden det hele kommer så langt, skal Mads Duedahl også have lidt god mad - sammen med nogle af dem, der har talt hans sag under den nu overståede valgkamp. - Jeg får besøg af mit valgkamps-hold. Dem der har gjort en ekstraordinær indsats, dem der virkelig har været på gader og stræder for mig. De skal også have lidt ekstra belønning. Vi får lidt tapas og måske lidt vin, og så tager jeg så afsted for at se, om vi kan finde et flertal bag en ny regionsrådsformand.